**Virtain Musiikkiyhdistys ry. Vapaa julkaistavaksi 12.7.2016**

Tervetuloa KesäVirrat soi -musiikkijuhlille - nyt kolmatta kertaa

KesäVirrat soi -musiikkijuhla kerää kuulijat kuluvan viikon torstaista sunnuntaihin 14.-17.7. nauttimaan Virtain ainutlaatuisesta tunnelmasta ja huipputason taiteilijoiden suorituksista. Lipunmyynti on kiihtynyt viikko viikolta ja musiikkijuhlan odotetaan saavuttavan niin taiteelliset kuin taloudellisetkin tavoitteensa.

* Hyvä lipunmyynti osoittaa, että olemme onnistuneet kokoamaan mielenkiintoisen, korkeatasoisen ja tasapainoisen ohjelman, joka kiinnostaa monenlaisia kuulijoita, sanoo musiikkijuhlan taiteellinen johtaja sellotaiteilija Hannu Kiiski.

Torstaista sunnuntaihin Virroilla ja sen ympäristössä soi musiikki yhdeksässä konsertissa ja sunnuntain juhlamessussa . Pidennetyn viikonlopun aloittaa torstaina 14.7. klo 19 Key Ensemblen esiintyminen kapellimestari Ruut Kiiskin johdolla. Perjantaina 15.7. klo 18 siirrytään Kurjenkylään Joutsenjärven mansikkatilalle nauttimaan Kamus-kvartetin, Marzi Nymanin ja Niko Kumpuvaaran konsertista. Ilta jatkuu Virtain kirkossa klo 21 sellisti Seppo Kimasen soittaessa soolo-Bachia. 

Seppo Kimanen ja Kamus-kvartetti aloittavat lauantain konserttikokonaisuuden klo 12 Matias-kappelissa (loppuunmyyty). Mutta ei hätää, Killinkoskella Seppo Kimasta ja Kamus-kvartettia pääsee kuulemaan klo 14 alkavassa konsertissa, johon lippuja on vielä saatavissa. Tunnelmasta toiseen mennään Vaskivedelle Myllyniemen tanssilavalle, jossa klo 16 tunnelmoivat Total Cello Ensemble, Marzi Nyman ja Niko Kumpuvaara. Sitten vaihdetaan jälleen tyylilajia ja lähdetään Virtain kirkkoon klo 18.30 kuuntelemaan Jukka Perkon & Iiro Rantalan Kahden keikkaa. Päivän lopettaa Rantapuistopluus Virtain laivarannassa klo 20 alkaen. Kesäillasta nauttivat yleisön kanssa Jukka Perko ja Iiro Rantala, Marzi Nyman, Dave Lindholm, Niko Kumpuvaara sekä Samuli Salmi -kvintetti.

Sunnuntaina Virtain kirkkoon kokoontuu musiikkijuhlan taiteilijoita avustamaan messun yhteydessä klo 10. Musiikkiviikonloppu kulminoituu sunnuntai-iltana klo 19 Virtain kirkossa kuultavaan rakastetun sopraano Soile Isokosken ja Total Cello Ensemblen konserttiin, joka on saanut nimekseen Soile ja sellot.

**Yhteydenotot:**

Mikäli olet median edustajana tulossa seuraamaan musiikkijuhlaa, pyydämme ilmoittautumaan [anna.kiiski@gmail.com](mailto:anna.kiiski@gmail.com) tai puh. 044 980 8073.

.

Haastattelupyynnöt, taiteellinen johtaja Hannu Kiiski, puh. 0400 235 642

[www.kesavirratsoi.fi](http://www.kesavirratsoi.fi)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

#kesävirratsoi

……………………………………………………………………………………………………………………………………………..

**KesäVirrat soi lyhyesti**

Musiikkijuhla järjestetään Virroilla kesällä 2016 kolmannen kerran

Taiteellinen johtaja sellotaiteilija Hannu Kiiski

Yhdeksän konserttia sekä juhlamessu Virtain kirkossa

Paikallisin voimin ja mesenaattien avustuksella toteutettava tasokas musiikkitapahtuma

Liput: Lippupisteen toimipaikat, www.lippu.fi, R-kioskit tai ennen konserttia ovelta (ellei loppuunmyyty)